Brindisi
Store norske leksikon,Geografi,Verdens geografi,Europa,Italias geografi
Brindisi er en by i Italia, i regionen Puglia, hovedstad i provinsen Brindisi, ved Adriaterhavet. Byen har 86 811 innbyggere (2018). Brindisi er en viktig havneby med utførsel av vin, olivenolje og frukt. Det er fergeforbindelse med Hellas og Albania. Byen har næringsmiddelindustri og betydelig kjemisk og petrokjemisk industri. Brindisi er et tidligere erkebispesete. Francesco Ribezzo arkeologiske museum ble etablert i 1884. Ved havnen står en 20 meter høy søyle (reist 312 fvt.) som markerer slutten på Via Appia.
Brindisi (på latin Brundisium) var en romersk flåtestasjon og overfartssted til Hellas. Byen tilhørte senere en tid normannerne og var under korstogene en av de viktigste innskipningshavner. Keiser Fredrik 2 anla det mektige kastellet (1227). På 1200-tallet hadde Brindisi 60 000 innbyggere, men ble helt ødelagt ved jordskjelv i 1456, og kom seg ikke opp igjen før byen i nyere tid igjen ble utgangspunkt for trafikk og handel på Orienten, særlig etter åpningen av Suezkanalen i 1869.